**Ochrana lesov pred požiarmi**

**Vážení spoluobčania!**



S príchodom jari, ide ruka v ruke, aj nebezpečenstvo vzniku požiarov. Už tradične v jarnom období vznikajú v lesnom hospodárstve značné materiálne a ekologické škody, ktoré sú spôsobené najmä neopatrným a nedbalým správaním ľudí.

Zásadný vplyv na počet lesných požiarov v jarných mesiacoch mali klimatické podmienky.

**V uplynulom roku bolo najviac lesných požiarov zaznamenaných z dôvodu vypaľovania trávy a suchých porastov a zo spaľovania odpadu a odpadkov.**

Letné obdobie sa vyznačuje okrem zvýšených teplôt aj zvýšenou aktivitou poľnohospodárov a občanov pri zbere úrody, ktorý je spojený so zvýšeným nebezpečenstvom vzniku požiarov.

V tejto súvislosti Vás, vážení občania, chceme upozorniť na základné povinnosti fyzických osôb, teda každého občana, vyplývajúce zo zákona o ochrane pred požiarmi. Každá fyzická osoba je povinná:

* **dodržiavať vyznačené zákazy a plniť príkazy a pokyny týkajúce sa ochrany pred požiarmi,**
* **dodržiavať zásady protipožiarnej bezpečnosti pri činnostiach spojených so zvýšeným nebezpečenstvom vzniku požiaru alebo v čase zvýšeného nebezpečenstva vzniku požiaru,**

a fyzická osoba nesmie:

* **vypaľovať porasty bylín, kríkov a stromov,**
* **zakladať oheň v priestoroch alebo na miestach, kde môže dôjsť k jeho rozšíreniu.**

Fyzická osoba, teda každý občan, má okrem toho aj tieto povinnosti:

* **oznámiť pred začatím spaľovania miesto a čas spaľovania na príslušné okresné riaditeľstvo na telefónne číslo 150,**
* **sledovať klimatické a poveternostné podmienky a kontrolovať miesto spaľovania,**
* **ukladať horľavé látky do upravených hromád vo vzdialenostiach, z ktorých neohrozia sálavým teplom alebo odletujúcimi horiacimi časticami okolité objekty a iné skladované alebo uložené horľavé materiály ani porasty,**
* **zabezpečiť potrebné množstvo vhodných hasiacich prostriedkov, pracovné náradie na zabránenie rozšírenia ohňa a vhodný spojovací prostriedok na privolanie hasičskej jednotky,**
* **vykonávať kontrolu stavu miesta spaľovania a priľahlých priestorov v priebehu celého spaľovania,**
* **po skončení spaľovania vykonať dohasenie zvyškov po spaľovaní a skontrolovať okolie.**

Fyzickej osobe v prípade zistenia porušenia zákona „O ochrane pred požiarmi“ upozorňujeme, že orgány štátneho požiarneho dozoru môžu udeliť v blokovom konaní pokutu do výšky 33 € a v priestupkovom konaní až do výšky 333 €.

Lesné požiare v mnohých prípadoch začínajú horením pôdneho pokrytia a postupným šírením plameňa. Keď začne horieť les, väčšinou je už neskoro. Navyše požiare v lesoch sa následkom vetra alebo vzdušných prúdov môžu preniesť aj na veľké vzdialenosti. Likvidácia takto vzniknutých požiarov je veľmi náročná, vyžaduje si nasadenie veľkého počtu hasičov, techniky a často aj spoluprácu s občanmi. Obnovenie funkcie lesných porastov zničených požiarom môže trvať i niekoľko rokov.

Vážení občania aj týmto Vás žiadame o dodržiavanie povinností, ktoré Vám vyplývajú zo zákona o ochrane pred požiarmi ako aj o to, aby ste venovali dostatočnú pozornosť Vašim deťom a ich pobytu v prírode.

Želáme Vám pokojné prežitie jarného obdobia a príjemný pobyt v prírode!

